9. การควบคุมภายใน

9.1 ระบบการควบคุมภายใน

ในการประชุมคณะกรรมการบริษัท ครั้งที่ 2/2556 เมื่อวันที่ 22 กุมภาพันธ์ 2556
โดยมีคณะกรรมการตรวจสอบ ซึ่งเป็นกรรมการอิสระจำนวน 4 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการซักถามข้อมูลจากหัวหน้าสำนักตรวจสอบภายในแล้วสรุปได้ว่า
ระบบการควบคุมภายในของบริษัทมีความเหมาะสมและเพียงพอต่อธุรกิจของบริษัท
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัท
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัท
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม
ในรอบปี 2555
สำนักตรวจสอบภายในไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัท
และผู้สอบบัญชีไม่ได้รายงานว่าพบข้อบกพร่องที่เป็นสาระสำคัญ

9.2 รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท เจริญโภคภัณฑ์อาหาร จำกัด
(มหาชน) ประกอบด้วยกรรมการอิสระจำนวน 5 ท่าน โดยมีพลตำรวจเอก เภา สารสิน
เป็นประธานกรรมการตรวจสอบ นายอาสา สารสิน ศาสตราจารย์นายแพทย์ อรรถสิทธิ์ เวชชาชีวะ
ศาสตราจารย์กิตติคุณ สุภาพรรณ รัตนาภรณ์ และ ดร.ชัยวัฒน์ วิบูลย์สวัสดิ์ เป็นกรรมการตรวจสอบ

ในปี 2555 คณะกรรมการตรวจสอบได้มีการประชุมร่วมกัน รวมทั้งสิ้น 11 ครั้ง โดยพลตำรวจเอก
เภา สารสิน และศาสตราจารย์นายแพทย์อรรถสิทธิ์ เวชชาชีวะ เข้าร่วมประชุมครบทั้ง 11 ครั้ง
นายอาสา สารสิน และดร.ชัยวัฒน์ วิบูลย์สวัสดิ์ เข้าร่วมประชุม 10 ครั้ง ศาสตราจารย์กิตติคุณ
สุภาพรรณ รัตนาภรณ์ เข้าร่วมประชุม 9 ครั้ง

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2555
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงิน และรายงานทางการเงิน ประจำปี 2554 และประจำไตรมาสที่ 1 2
    และ 3/2555 ซึ่งครอบคลุมถึงการสอบทานการปฏิบัติตามมาตรฐานการบัญชี
    การเลือกใช้นโยบายการบัญชี และการเปิดเผยข้อมูลในงบการเงินอย่างเป็นอิสระ
    เพื่อนำเสนอคณะกรรมการบริษัท

2.  สอบทานความเพียงพอและความเหมาะสมของระบบการควบคุมภายในของบริษัทเพื่อให้การดำเนินงานของบริษัทมีประสิทธิภาพ
    และประสิทธิผล และสามารถให้ผลตอบแทนต่อผู้มีส่วนได้เสียทั้งหลายอย่างยั่งยืน

3.  สอบทานความเป็นอิสระของสำนักตรวจสอบภายใน
    และผลการปฏิบัติงานของสำนักตรวจสอบภายในในระหว่างปี รวมถึงการสอบทาน
    และอนุมัติแผนการตรวจสอบภายในประจำปี

4.  สอบทานการปฏิบัติงานของบริษัทว่าเป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

5.  สอบทานการเข้าทำรายการและการเปิดเผยข้อมูลเกี่ยวกับรายการที่มีกับบุคคลที่อาจมีความขัดแย้งทางผลประโยชน์
    ในรอบปี 2555 ว่าเหมาะสม
    และเป็นไปตามหลักเกณฑ์ที่คณะกรรมการกำกับตลาดทุนประกาศไว้

6.  สอบทานนโยบาย และแนวปฏิบัติของบริษัท
    เพื่อให้แน่ใจว่าสอดคล้องกับหลักการการกำกับดูแลกิจการที่ดีของบริษัทตามที่ตลาดหลักทรัพย์แห่งประเทศไทยได้กำหนดไว้

7.  สอบทานความเป็นอิสระ ผลการปฏิบัติงานการสอบบัญชีและความเห็นของผู้สอบบัญชี
    และเสนอแต่งตั้งผู้สอบบัญชีของบริษัท รวมทั้งค่าสอบบัญชีต่อคณะกรรมการบริษัท
    เพื่อนำเสนอที่ประชุมผู้ถือหุ้นต่อไป

8.  ประชุมร่วมกับผู้สอบบัญชีโดยไม่มีผู้บริหารของบริษัทเข้าร่วม 4
    ครั้งเพื่อให้ผู้สอบบัญชีสามารถรายงานเหตุการณ์และข้อมูลเกี่ยวกับบริษัทได้อย่างอิสระ
    และสามารถแลกเปลี่ยนความคิดเห็นกันได้อย่างเต็มที่

9.  สอบทานกฎบัตรของคณะกรรมการตรวจสอบให้สอดคล้องกับแนวปฏิบัติและกฎหมายที่เกี่ยวข้อง
    รวมทั้งได้มีการประเมินผลการปฏิบัติหน้าที่ของคณะกรรมการตรวจสอบ
    ซึ่งผลสรุปการประเมินการปฏิบัติงานของคณะกรรมการตรวจสอบเป็นไปตามแนวทางการปฏิบัติที่ดีตามที่สำนักงานคณะกรรมการกำกับตลาดหลักทรัพย์และตลาดหลักทรัพย์กำหนด

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทมีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญตามหลักการบัญชีที่เป็นที่ยอมรับโดยทั่วไป
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
โดยรายการธุรกิจปกติหรือสนับสนุนธุรกิจปกติก็ถือปฏิบัติตามเงื่อนไขการค้าเช่นเดียวกับที่ทำกับบุคคลโดยทั่วไปตามหลักการที่ได้รับอนุมัติจากคณะกรรมการบริษัท
สำหรับธุรกรรมระหว่างกันที่มิใช่ธุรกิจปกติหรือที่สนับสนุนธุรกิจปกตินั้น ได้มีการปฏิบัติตามหลักเกณฑ์
วิธีการและเงื่อนไขตามที่คณะกรรมการกำกับตลาดทุนประกาศไว้
โดยมีการเปิดเผยข้อมูลของรายการเหล่านี้ไว้ในหมายเหตุประกอบงบการเงินระหว่างกาลและงบการเงินประจำปีอย่างเหมาะสม
และการปฏิบัติตามกฎหมายต่างๆ ก็ไม่พบว่ามีการฝ่าฝืนหรือไม่ปฏิบัติตามกฎหมายอย่างเป็นสาระสำคัญ

นอกจากนี้
คณะกรรมการตรวจสอบยังมีความเห็นว่าจากการปฏิบัติงานอย่างเต็มที่ของผู้บริหารระดับสูง
และพนักงานทั้งหมดของบริษัท
บริษัทจะสามารถเจริญเติบโตอย่างน่าพอใจอันจะทำให้ผู้มีส่วนได้เสียทั้งหลายได้รับผลตอบแทนที่ดีอย่างยั่งยืนด้วย